Aga mitte  kehalist head tervist ei mõjutata neist faktoreist, vaid hingelisele meeleolulegi on nad suure tähtsusega. Vaatlused, mida pakub igapäevane elu igal sammul, kinnitavad seda sajakordselt, tingimusega, et tarvitame oma kriitikat lahtiste silmadega, kahtlusteta ja objektiivselt. Vaadeldagu ainult, kui meeleldi inimene mõnutseb täiesti alasti olles seal, kus talle valitseva seltskonna arvamuse ja ettekirjutuste järele see võimalik. Juba vannitoas ta ei rahuldu ainult lühike aeg kestvast keha  pesemisprotseduurist. Peaaegu erandita võib teha kindlaks, et sauna külastajad püüavad lamamisega, liiklemisega, jutlemisega ja muude taoliste abinõudega viivitada kojuminekuga ja seega pikendada täielist alastioleku mõnutunnet seni kuni seda vaba aeg lubab. Veel selgemini ilmneb see soo järele eraldatud vabas supelkohas, kus külastajaile ei saa osaks mitte ainult keha kallistav värske õhk, vaid ka päikesekiirte takistamatu heategu. Nad on valmis tundideks pikendama oma peatust seal, kui jätkub aega, lamades enamasti rannal,  väljaspool vett.